विधानसभा चुनाव के लिए नेताजी का खर्च रिन्यूअल, जलेबी का 126 रुपए किलो से लगेगा हिसाब
बाजार में खाने-पीने की चीजों को लेकर भाव क्या है यह आम जनता को पता है लेकिन अब आने वाले राजस्थान विधानसभा चुनाव 2023 को लेकर नेताजी को भी चुनावी खर्च को लेकर जानना होगा।
बाजार में खाने-पीने की चीजों को लेकर भाव क्या है यह आम जनता को पता है लेकिन अब आने वाले राजस्थान विधानसभा चुनाव 2023 को लेकर नेताजी को भी चुनावी खर्च को लेकर जानना होगा। निर्वाचन विभाग ने 2018 के चुनाव में जो चुनावी खर्च था उसे अब 2023 के लिए बढ़ा दिया है।
उदयपुर के निर्वाचन विभाग ने विभिन्न राजनीतिक दलों के बीच बैठकर पुरानी दरों को रिन्यूअल किया है। वैसे तो आइटम पर पांच प्रतिशत दर बढ़ोतरी की जाती है लेकिन जिनकी कीमत 10 रुपए से कम है उनकी दरों में ज्यादा कोई इजाफा नहीं किया गया है।
इन नई दरों का मतलब यह होता है कि बाजार में जो दर जिस आइटम की है वह चुनावी खर्च में प्रत्याशी को बतानी होगी लेकिन न्यूनतम दर तो निर्वाचन विभाग ने जो तय की है वह होनी ही चाहिए।
ये राजनीतिक दल के जनप्रतिनिधि आए
कांग्रेस से शहर अध्यक्ष गोपालकृष्ण शर्मा, पूर्व विधायक त्रिलोक पूर्बिया, सोमेश्वर मीणा, टीटू सुथार, संजीव राजपुरोहित, भाजपा से दीपक बोल्या, आम आदमी पार्टी से राकेश बंसल, मोहम्मद हनीफ, राष्ट्रीय लोक पार्टी से हीरालाल गर्ग, बहुजन समाज पार्टी से जगदीश बाबरिया आदि मौजूद थे।
उदयपुर में राजनीतिक दलों की बैठक जिला निर्वाचन अधिकारी एवं कलक्टर ताराचंद मीणा की अध्यक्षता में हुई थी और बाद में नई दरों को अनुमोदित कर दिया गया। मीणा ने कहा कि निर्वाचन आयोग की राजनीतिक दलों और प्रत्याशियों के चुनावी खर्च, आदर्श आचार संहिता की पालना आदि पर पैनी नजर रहेगी।
उप जिला निर्वाचन अधिकारी ओपी बुनकर ने कहा कि सभी राजनीतिक दल से अपेक्षा की जाती है कि निर्वाचन आयोग के दिशा-निर्देशों की अक्षरक्ष: पालना की जाए।